
ACORD 236/2006, DE 20 DE JULIOL, DEL PLE DEL CONSELL DE L’AUDIOVISUAL DE CATALUNYA

Expedient núm. 12/A/2006. Autorització prèvia de negocis jurídics sol·licitat per la societat Teletaxi Televisió, SL.

1. Antecedents

1. El 21 d’abril de 2006 va tenir entrada en aquest Consell de l’Audiovisual de Catalunya amb número de registre 972/2006 l’escrit de la societat Teletaxi Televisió, SL de sol·licitud d’autorització administrativa d’un negoci jurídic de transmissió de participacions de l’esmentada societat.

Amb l’escrit de sol·licitud, Teletaxi Televisió, SL adjunta diversa documentació, entre la qual l’acreditació d’una transmissió de participacions anterior a la que és objecte de sol·licitud i que no constava a aquest Consell, la qual ha d’ésser necessàriament objecte d’anàlisi en aquest informe prèviament a aquesta. Es fa palès que ambdues operacions ja s’han formalitzat i, per tant no es tracta de projectes, sinó de negocis perfeccionats, malgrat subjectar-se la segona a la condició suspensiva de la corresponent autorització administrativa.

2. El 16 de maig de 2006 aquest Consell va remetre escrit amb registre de sortida 832/2006 a la Direcció General de Mitjans i Serveis de Difusió Audiovisuals, de sol·licitud de l’expedient administratiu i antecedents relatius a Teletaxi Televisió, SL, còpia dels quals es van rebre mitjançant escrit de la Direcció General de Mitjans i Serveis de Difusió Audiovisuals de 23 de maig de 2006 amb registre d’entrada 1164/2006, de 26 de maig.

3. Vist l’informe dels serveis del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

1. L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableix que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual .

2. En aquest sentit, pel que fa referència al règim jurídic aplicable a tots els prestadors de serveis amb títol concessional atorgat amb anterioritat a la l’entrada en vigor de la LCA, el Ple del Consell de l’Audiovisual de Catalunya en la sessió de 8 de març de 2006, va aprovar l’Acord 78/2006 que, entre d’altres, diu: «[...] que la major part del règim jurídic de la prestació de serveis de comunicació audiovisual —excepció feta d’aquells reduïts supòsits en què el desenvolupament infralegal esdevé imprescindible— resulta directament aplicable amb l’entrada en vigor de la Llei de la comunicació audiovisual de Catalunya. Així, és clar que la normativa prevista en relació a matèries com ara la garantia del pluralisme i el control de les concentracions, el règim d’autorització dels negocis jurídics que afecten l’operador, o bé les disposicions relatives a continguts audiovisuals, és aplicable des del propi moment d’entrada en vigor de la Llei, i de fet ha estat ja objecte d’aplicació, en alguns aspectes, per part del Consell al llarg d’aquests primers mesos de vigència»

3. Finalment, malgrat trobar-se aquesta televisió obligada al cessament de les seves emissions arran de la previsió establerta per la disposició transitòria segona ( anterior a l'1 de juliol de 2006), el Consell de l’Audiovisual de Catalunya considera, d’acord amb el que estableix el número 1 de l’article 42 de la Llei 30/1992, de 26 de novembre, de règim jurídic de les administracions  públiques i del procediment administratiu comú, que l’Administració està obligada a dictar resolució expressa en tots els procediments, i, per tant, s'ha d'emetre la corresponent resolució sobre els negocis jurídics de compravenda objecte d'aquest expedient. Cal tenir present, que aquesta circumstància no pot atorgar cap dret a la societat sol·licitant per continuar, si és el cas,  en la seva activitat televisiva exercida fins el moment.
b. Descripció de les operacions objecte d’autorització administrativa.

Pel que fa a les operacions de modificació del capital, Teletaxi Televisió, SL adjunta la següent documentació justificativa de les dues transmissions següents:

a) escriptura atorgada el 25 de febrer de 2004 davant la notària de [...], Sra. [...]  amb número [...] de protocol, de venda de 3028 participacions de la societat Teletaxi Televisió, SL, representatives del 31,92% del capital, per part de la seva titular, la societat Urbanlex Consulting, SL, en favor de la societat IFP Comunicació, SL. Com a conseqüència d’aquest negoci jurídic, cas de ser aprovat, el capital de Teletaxi Televisió, SL s’estructura de la següent manera: Grupo Editorial 100x100, SL, 36,48%; IFP Comunicació, SL, titular d’un 31,92%; Sr. [...], titular d’un 31,58%, i Sr. [...], titular d’un 0,02%;

b)  escriptura atorgada el 17 d’octubre de 2005 davant el notari de [...], Sr. [...] amb número [...] de protocol, de venda de 3028 participacions de la societat Teletaxi Televisió, SL, representatives del 31,92% del capital, per part de la seva titular, la societat  IFP Comunicació, SL en favor del Sr. [...] i també de 3460 participacions de la mateixa societat Teletaxi Televisió, SL, representatives del 36,48% del capital, per part de la seva titular, la societat Grupo Editorial 100x100, SL en favor del Sr. [...]. Com a conseqüència d’aquest negoci jurídic, cas de ser aprovat, el capital de Teletaxi Televisió, SL s’estructura de la següent manera: Sr. [...], titular d’un 99,98% i Sr. [...], titular del 0,02% restant.
Per tant, és evident que la primera operació no afecta al control de la societat però la segona si que suposa un canvi de control de la societat, ja què el capital de la qual passa pràcticament en la seva totalitat a mans del Sr. [...].
Per tant, de les manifestacions anteriors, i vista la titularitat i participacions de la societat sol·licitant Teletaxi Televisió, SL i l’adquirent Sr. [...] així com l’oferta de ràdio i televisió de l’àrea de difusió en les zones implicades, tal com s’ha analitzat en l’informe, cal posar de manifest que mitjançant aquestes operacions no es produeix, segons el que estableix l’apartat 1 de l’article 43 de la Llei 22/2005, de 29 de desembre, una posició d’influència dominant en quant que ni Teletaxi Televisió, SL ni el Sr. [...], controlen més del 25% de l’oferta en les àrees de difusió afectades.
Com és evident, l’autorització dels negocis jurídics objecte d’aquest acord s’entén sens perjudici de la plena vigència del règim jurídic concessional que és aplicable a Teletaxi Televisió, SL.

Per tot l’exposat, el Ple del Consell de Audiovisual de Catalunya adopta els següents:

ACORDS
1. Autoritzar, a l’efecte d’allò que disposa l’article 41 de la llei 22/2005, de 29 de desembre, de la comunicació audiovisual de Catalunya, els negocis jurídics de transmissió de participacions de Teletaxi Televisió, SL consistents en la venda de 3028 participacions de la societat Teletaxi Televisió, SL, representatives del 31,92% del capital, per part de la seva titular, la societat Urbanlex Consulting, SL, en favor de la societat IFP Comunicació, SL.; així com, de la venda de 3028 participacions de la societat Teletaxi Televisió, SL, representatives del 31,92% del capital, per part de la seva titular, la societat  IFP Comunicació, SL en favor del Sr. [...] i de 3460 participacions de la mateixa societat Teletaxi Televisió, SL, representatives del 36,48% del capital, per part de la seva titular, la societat Grupo Editorial 100x100, SL en favor del Sr. [...], sense que això suposi l’alteració del règim jurídic al qual es troba sotmès el concessionari en virtut de la legislació vigent i el títol que ostenta.
2. Notificar aquest Acord a la societat sol·licitant Teletaxi Televisió, SL.
Barcelona,  20 de juliol de 2006.

Josep M. Carbonell i Abelló 


Rafael Jorba i Castellví
President

